Paterna licitarà 200.000 euros per a la neteja dels abocadors il•legals
04/06/2018

# Paterna licitarà 200.000 euros per a la neteja dels abocadors il•legals

[![Paterna licitarà 200.000 euros per a la neteja dels abocadors il•legals ](/images/noticias/2018/05/escombros-gr.jpg)](/images/noticias/2018/05/escombros-gr.jpg)

04.06.2018

A més, la regidoria de Medi Ambient està redactant una nova ordenança per a sancionar amb més duresa a aquelles persones que aboquen enderrocs o deixalles fora de les zones habilitades

Amb motiu del Dia Internacional del Medi Ambient, la regidoria de Medi Ambient de l'ajuntament de Paterna, ha volgut fer palés el problema dels enderrocs al municipi. Un problema que s'agreujà en els últims anys arran el tancament de l'ecoparc per part de l'anterior govern del Partit Popular. Ara, amb l'ecoparc municipal i gratuït ja obert, la regidoria que dirigeix Carles Martí pretén consciència a la població de la necessitat de cuidar l'entorn evitant omplir-lo d'enderrocs i deixalles.

En este sentit, la regidoria està realitzant, per un costat, una campanya de comunicació als propietaris de parcel·les rústiques perquè les netegen, i en el cas de no fer-ho, serà l'ajuntament qui ho faça amb càrrec al propietari dels terrenys. A més a més, des de l'àrea, es licitarà aviat un contracte de neteja de tot el terme municipal valorat en més de 200.000 euros. "Un contracte que ens permetrà netejar gran part del nostre terme municipal, posant l'accent en les zones més afectades com ara el paratge natural de Les Moles i la zona boscosa compresa entre Montecanyada i el polígon industrial de l'Andana. Aquest contracte inclou més de 100 punts o abocadors il·legals que es netejaran en els pròxims mesos" ha manifestat Carles Martí.

Com a suport d'estes tasques, la regidoria de Medi Ambient, està redactant una nova ordenança per endurir les sancions aplicables a aquelles persones que embruten el terme municipal amb enderrocs i deixalles. "No pot ser que gent sense consciència ens estiga omplint el terme de brutícia amb total impunitat".

Estos esforços s'acompanyaran a la tasca que ja realitza la brigada de medi ambient de la policia local, que vigila i sanciona a qui esta realitzant estos abocaments. En els últims mesos, s'ha sol·licitat inclús en algun cas, que s'òbriga expedient penal per delictes contra el medi ambient contra alguns dels denunciats.

“Des de la regidoria estem fent el possible per acabar amb este problema, estem tancant els camins més sensibles de ser utilitzats com abocadors evitant el tràfic rodat de vehicles a motor, estem realitzant campanyes per a informar a la gent de l'obertura de l'ecoparc amb la col·locació de cartells informatius en els abocadors que anem netejant i clausurant".

Des de la regidoria encoratgen a tota la ciutadania a col·laborar per a posar fi als abocadors il·legals en Paterna. "Estem obrint els nostres paratges al Parc Natural del Túria. Paterna ja és un referent quant a espais naturals en la comarca de L'Horta i hem de continuar treballant per a millorar el nostre entorn per on passen diàriament centenars de ciclistes i excursionistes" ha conclòs Carles Martí.